Jürgen Klopp var kampakátur með þá leikmenn sem komu inn í liðið í kvöld . AFP Jürgen Klopp , knattspyrnustjóri Liverpool , kom mörgum á óvart í liðsuppstillingu sinni fyrir 5 : 2 sigur liðsins á Everton í 15. umferð ensku úrvalsdeildarinnar í dag . Klopp gerði fimm breytingar á liði sínu og tók þá Mohamed Salah , Roberto Firmino , Jordan Henderson og Alex-Oxlade Chamberlain út úr liðinu ásamt óumflýjanlegri breytingu á markvarðarstöðunni þar sem Alisson Becker fékk rautt spjald í síðustu umferð . Eftir leik sagði Klopp að hann þyrfti að bera virðingu fyrir því sem leikmenn hans gera á æfingum . „ Ég tala mikið um gæði hópsins . Við þurfum að sýna þau , “ sagði Klopp sem var afar ánægður með þá leikmenn sem komu inn í liðið sem hafi spilað afar vel á köflum en virkað eilítið ryðgað varnarlega . „ Naby Keita er eini leikmaðurinn sem spilaði ekki sem er í framúrskarandi formi . Ég gerði fimm breytingar en var ekki nógu hugrakkur til þess að gera sex breytingar . Það var eina vandamálið . Ég er mjög ánægður með þá . Ég hafði aldrei efasemdir . Strákarnir þurfa að grípa tækifærið þegar þeir fá það , “ var haft eftir Klopp á BBC . „ Þetta var fyrsti leikurinn á erfiðu leikjaplani . Við þurftum að gera breytingar og við munum gera breytingar , “ sagði Klopp .